钦定古今图书集成/理学汇编/经籍典/第137卷 > 《硕鼠二》
## 钦定古今图书集成/理学汇编/经籍典/第137卷 > 《硕鼠二》

昔者桀为酒池糟堤，纵靡靡之乐，而牛饮者三千，群
臣皆相持而歌：“江水沛兮，舟楫败兮，我王废兮，趣归
于亳。亳亦大矣。”又曰：“乐兮乐兮，四牡骄兮，六辔沃兮。
去不善兮，善何不乐兮。”伊尹知大命之将至，举觞造
桀曰：“君王不听臣言，大命至矣，亡无日矣。”桀拍然而
抃，嗑然而笑曰：“子又妖言矣。吾有天下，犹天之有日
也，日有亡乎？日亡吾亦亡也。”于是伊尹接履而趋，遂
适于汤，汤以为相，可谓适彼乐土，爰得其所矣。《诗》曰：
“逝将去汝，适彼乐土。适彼乐土，爰得我所。”